ORDE do 28 do decembro de 2006 pola que se modifica a do 16 de novembro pola que se establecen as bases reguladoras e se convoca a concesión de axudas para paliar os danos causados nas explotacións marisqueiras e na industria da conserva polas inundacións acaecidas no mes de outubro en Galicia.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 08/01/2007

O Decreto 180/2006, do 19 de outubro, de medidas urxentes para a reparación dos danos causados polas inundacións acaecidas nos días 2 e 3 de outubro en Galicia adoptou unha serie de medidas e axudas para reparar e paliar, na medida do posible, os distintos danos causados polas inundacións, determinando o ámbito xeográfico de aplicación.
O Decreto 188/2006, do 26 de outubro, polo que se modifica o Decreto 180/2006, do 19 de outubro, de medidas urxentes para a reparación dos danos causados polas inundacións acaecidas nos días 2 e 3 de outubro en Galicia, amplía tanto o marco temporal como o xeográfico para amparar as novas inundacións que están a asolar a nosa comunidade autónoma, así como o ámbito das axudas, incorporando no seu artigo 8 a posibilidade de concesión de axudas aos danos causados polas inundacións nas explotacións marisqueiras e na industria da conserva que non fosen cubertas polas medidas que puidesen adoptar outras administracións ou por calquera fórmula de aseguramento, público ou privado, atribuindo á Consellería de Pesca a facultade de ditar as disposicións necesarias para desenvolver o citado decreto.
Mediante a publicación da Orde do 16 de novembro de 2006 arbitráronse axudas, polo procedemento de concesión directa, para paliar as repercusións que as inundacións están provocando nos bancos marisqueiros da Comunidade Autónoma, situados na praia de Raposiño, no concello da Pobra do Caramiñal, as praias de Portomouro, Fontenla e Pedra Rubia no concello de Boiro, da praia de Padrón e a praia da Seca no concello de Poio e na praia da Torre no concello de Rianxo, así como en industrias conserveiras situadas no concello de Poio.
As medidas obxecto da devandita orde recollían as accións realizadas polos profesionais ou levadas a cabo por organizacións que actúen no nome dos produtores, que contribúan á consecución dos obxectivos de limpeza, recuperación e rexeneración dos bancos marisqueiros así como á reparación das instalacións, edificacións e reposición de maquinaria, bens e mercadorías en industrias conserveiras.
Acreditada, mediante a emisión dos oportunos informes, a afección polas citadas inundacións do pasado mes de outubro, ademais da dos bancos marisqueiros sinalados na Orde do 16 de novembro de 2006, do banco marisqueiro de Bañobre, explotado pola Confraría de Pescadores de Miño (tanto na zona de autorización marisqueira como na de libre marisqueo), cómpre incluír a citada zona entre as afectadas polos temporais do mes de outubro.
Con tal obxecto, e facendo uso das facultades que me confire o artigo 34 da Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo único.
1. O artigo 1º da Orde do 16 de novembro de 2006 pola que se establecen as bases reguladoras e se convoca a concesión de axudas para paliar os danos causados nas explotacións marisqueiras e na industria da conserva polas inundacións acaecidas no mes de outubro en Galicia terá a redacción que se insire a continuación:
Artigo 1º.-Ámbito de aplicación.
As axudas reguladas na presente orde aplicaranse á reparación dos danos causados no mes de outubro nos bancos marisqueiros da comunidade autónoma situados na praia de Raposiño, no concello da Pobra do Caramiñal, as praias de Portomouro, Fontenla e Pedra Rubia no Concello de Boiro, a praia de Padrón e a praia da Seca no concello de Poio e na praia da Torre no concello de Rianxo, no banco marisqueiro de Bañobre, no concello de Miño (tanto a zona de autorización marisqueira como a de libre marisqueo) así como en industrias conserveiras situadas no concello de Poio.
Para o outorgamento e concesión das axudas reguladas nesta orde haberá que aterse ao disposto nas normas seguintes:
a) preceptos básicos da Lei 38/2003, do 17 de novembro, xeral de subvencións.
b) Lei de réxime financeiro e orzamentario de Galicia, texto refundido aprobado polo Decreto lexislativo 1/1999, do 7 de outubro, e modificada polas leis 8/1999, do 30 de decembro; Lei 5/2000, do 28 de decembro; Lei 3/2002, do 29 de abril; Lei 7/2002, do 27 de decembro, Lei 9/2003, do 23 de decembro e 14/2004, do 29 de decembro.
c) Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
2. O artigo 6.1º e) da Orde do 16 de novembro de 2006 pola que se establecen as bases reguladoras e se convoca a concesión de axudas para paliar os danos causados nas explotacións marisqueiras e na industria da conserva polas inundacións acaecidas no mes de outubro en Galicia terá a redacción que se insire a continuación:
Artigo 6º.-Gastos subvencionables.
1. Poderán concederse axudas para os seguintes gastos, sempre que sexan necesarios para a execución dos proxectos referidos no artigo anterior:
e) Os gastos financeiros e os xuros derivados dos créditos bancarios asinados polos beneficiarios para facer fronte aos danos causados no mes de outubro nos bancos marisqueiros da comunidade autónoma situados na praia de Raposiño, no concello da Pobra
do Caramiñal, as praias de Portomouro, Fontenla e Pedra Rubia no concello de Boiro, a praia de Padrón e a praia da Seca en no concello de Poio e na praia da Torre no Concello de Rianxo, no banco marisqueiro de Bañobre, no concello de Miño (tanto a zona de autorización marisqueira como a de libre marisqueo) así como en industrias conserveiras situadas no concello de Poio.
Disposicións transitorias
Primeira.-O prazo de presentación das solicitudes de axudas será o dun mes, contado a partir do día seguinte á publicación desta orde no Diario Oficial de Galicia e entenderase referido exclusivamente ao ámbito do banco marisqueiro de Bañobre. En todo o demais a presentación das devanditas solicitudes regularase polo establecido na Orde do 16 de novembro de 2006 pola que se establecen as bases reguladoras e se convoca a concesión de axudas para paliar os danos causados nas explotacións marisqueiras e na industria da conserva polas inundacións acaecidas no mes de outubro en Galicia.
Segunda.-As solicitudes formuladas ao abeiro da Orde do 16 de novembro de 2006 pola que se establecen as bases reguladoras e se convoca a concesión de axudas para paliar os danos causados nas explotacións marisqueiras e na industria da conserva polas inundacións acaecidas no mes de outubro en Galicia tramitaranse conforme o establecido na dita orde.
Santiago de Compostela, 28 de decembro de 2006.
Carmen Gallego Calvar
Conselleira de Pesca e Asuntos Marítimos
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA